Sasol se Karoo-hidrobreking planne op die langebaan geskuifMense betoog teen Sasol se planne om hidrobreking in die Karoo te doen. Foto: Werner Beukes/SAPA Die regering het vroeër ŉ moratorium ingestel op eksplorasie in die Karoo tot Februarie 2012 te midde van heftige teenkanting van omgewingsgroepe. Sasol se hoof finasiële beampte, Christine Ramon, het in ŉ verklaring gesê die maatskappy het onlangs ‘n uitgebreide tegniese studie gedoen vir die eksplorasie van skaliegas in die Karoo-kom. “Die tegniese samewerking permit wat toegelaat het dat ons dit doen, het op November 17 2011 verstryk en ons het besluit om nie verdere eksplorasie-aktiwiteite in die gebied voort te sit in die stadium nie,” het sy gesê. Sy sê Sasol sal egter voortgaan om die Suid-Afrikaanse skaliegas-landskap dop te hou vir nuwe verwikkelinge. Die minister van minerale hulpbronne, Susan Shabangu, het vroeër ŉ taakspan aangestel om hidrobreking in Suid-Afrika te ondersoek. Die ontginning van skaliegas word gedoen deur ŉ kombinasie van water, sand en chemikalieë onder hoë druk in rotsbodems in te spuit waarna die gas na die oppervlak gepomp word.